2020. gada 31. martā Noteikumi Nr. 177

Rīgā (prot. Nr. 20 25. §)

**Grozījumi Ministru kabineta 2016. gada 21. jūnija noteikumos Nr. 392** **"Meža inventarizācijas veicēju sertifikācijas un sertificēto personu darbības uzraudzības kārtība"**

Izdoti saskaņā ar [Meža likuma](http://likumi.lv/ta/id/2825-meza-likums)

[34. panta](http://likumi.lv/ta/id/2825-meza-likums#p34) otro daļu un

[Brīvas pakalpojumu sniegšanas](http://likumi.lv/ta/id/208269-brivas-pakalpojumu-sniegsanas-likums)

likuma [14. panta](http://likumi.lv/ta/id/208269-brivas-pakalpojumu-sniegsanas-likums#p14) otro daļu

Izdarīt Ministru kabineta 2016. gada 21. jūnija noteikumos Nr. 392 "Mežainventarizācijas veicēju sertifikācijas un sertificēto personu darbības uzraudzības kārtība" (Latvijas Vēstnesis, 2016, 122. nr.) šādus grozījumus:

1. Izteikt 5. punktu šādā redakcijā:

"5. Fiziska persona var pretendēt uz sertifikātu, ja tā ir ieguvusi vismaz pirmā līmeņa profesionālo augstāko izglītību un ceturtā līmeņa profesionālo kvalifikāciju mežsaimniecībā vai akadēmisko bakalaura grādu mežsaimniecībā. Personai, kas laikposmā no 1996. gada līdz 1999. gadam ir pabeigusi Latvijas Lauksaimniecības universitātes Meža fakultāti, apgūstot mežizstrādes specialitāti, papildus jāapgūst licencēta profesionālās pilnveides izglītības programma (vismaz 240 stundu apjomā) vai akreditētas augstākās izglītības studiju programmas daļa, kas ietver zināšanas mērniecībā, dendroloģijā, meža botānikā, meža taksācijā, mežierīcībā, mežkopībā, meža atjaunošanā, meža augsnes zinātnē, meža ekoloģijā un dabas aizsardzībā."

2. Papildināt noteikumus ar 5.1 punktu šādā redakcijā:

"5.1 Par apgūtu licencētu profesionālās pilnveides izglītības programmu (vismaz 240 stundu apjomā) vai akreditētas augstākās izglītības studiju programmas daļas apguvi klausītāja statusā izsniedz apliecību. Studiju programmas daļas apguvi studējošā statusā apliecina augstskolas izsniegta akadēmiskā izziņa."

3. Izteikt 18. un 19. punktu šādā redakcijā:

"18.  10 darbdienu laikā pēc sertificēšanas pārbaudes, pamatojoties uz tās rezultātiem, sertificēšanas institūcija pieņem lēmumu par sertifikāta izsniegšanu vai pamatotu lēmumu par atteikumu izsniegt sertifikātu.

19. Ja sertificēšanas institūcija pieņēmusi lēmumu par sertifikāta izsniegšanu, tā lēmuma pieņemšanas dienā sertifikātu elektroniska ieraksta veidā reģistrē meža inventarizācijas jomā sertificēto personu reģistrā. Sertifikātu papīra dokumenta formā izsniedz tikai pēc sertificētās personas pieprasījuma. Sertifikātā, ko izsniedz papīra dokumenta formā, norāda sertificētās personas vārdu, uzvārdu, personas kodu, sertifikāta izdošanas datumu, sertifikācijas jomu, sertifikāta numuru un sertificēšanas institūcijas nosaukumu, reģistrācijas numuru un adresi."

4. Izteikt 54. punktu šādā redakcijā:

"54. Šo noteikumu [5. punktā](https://likumi.lv/ta/id/283102#p5) minētā prasība stājas spēkā 2021. gada 1. jūlijā. Līdz 2021. gada 30. jūnijam fiziska persona var pretendēt uz sertifikāta iegūšanu, ja tai ir vismaz pirmā līmeņa profesionālā augstākā izglītība un ceturtā līmeņa profesionālā kvalifikācija mežsaimniecībā vai akadēmiskais bakalaura grāds mežsaimniecībā, vai tai ir augstākā izglītība citā, nevis mežsaimniecības nozarē, vidējā profesionālā vai vidējā izglītība un tā ir apguvusi licencētu profesionālās pilnveides izglītības programmu (vismaz 240 stundu apjomā) vai akreditētas augstākās izglītības studiju programmas daļu, kas ietver zināšanas mērniecībā, dendroloģijā, meža botānikā, meža taksācijā, mežierīcībā, mežkopībā, meža atjaunošanā, meža augsnes zinātnē, meža ekoloģijā un dabas aizsardzībā."

5. Papildināt noteikumus ar 54.1punktu šādā redakcijā:

"54.1 Prasība apgūt licencētu profesionālās pilnveides izglītības programmu (vismaz 240 stundu apjomā) vai akreditētas augstākās izglītības studiju programmas daļu, kas ietver zināšanas mērniecībā, dendroloģijā, meža botānikā, meža taksācijā, mežierīcībā, mežkopībā, meža atjaunošanā, meža augsnes zinātnē, meža ekoloģijā un dabas aizsardzībā, attiecas arī uz personu, kas laikposmā no 1996. gada līdz 1999. gadam ir pabeigusi Latvijas Lauksaimniecības universitātes Meža fakultāti, apgūstot mežizstrādes specialitāti."

Ministru prezidents A. K. Kariņš

Zemkopības ministrs K. Gerhards